กรมหม่อนไหม หารือร่วมกับกรมเอเชียใต้ ตะวันออกกลาง แอฟริกา ผลักดันการส่งออกผ้าไหมไทยในตะวันออกกลาง
นายปราโมทย์ ยาใจ อธิบดีกรมหม่อนไหม เปิดเผยว่า หลังจากการเริ่มต้นความสัมพันธ์ทางการทูตระหว่างไทยกับซาอุดีอาระเบีย โดยการหารือกับกรมหม่อนไหมในครั้งนี้ ได้มีการพูดคุยกันในเรื่องการส่งเสริมการส่งออกผ้าไหมไทยไปยังประเทศในตะวันออกกลาง การเผยแพร่และประชาสัมพันธ์ผ้าไหมไทยเพื่อใช้ในการตัดเย็บเครื่องแต่งกายและสินค้าประเภทสิ่งทอในครัวเรือน เนื่องจากประเทศซาอุดีอาระเบียเป็นประเทศที่มีตลาดสินค้าเฟอร์นิเจอร์ขนาดใหญ่ กรมหม่อนไหม ได้นำเสนอสินค้าและผลิตภัณฑ์ จากผ้าไหมไทยและผลิตภัณฑ์ประเภทอาหารและเครื่องสำอางให้กับคณะนักการทูต ซึ่งได้เยี่ยมชมพิพิธภัณฑ์กรมหม่อนไหม เพื่อสร้างความเข้าใจและร่วมผลักดันสินค้าหม่อนไหมสู่ประเทศในแถบเอเชียใต้ ตะวันออกกลางและแอฟริกา โดยได้เสนอให้กรมหม่อนไหมเข้าร่วมเผยแพร่ประชาสัมพันธ์สินค้าหม่อนไหมในงานแสดงสินค้าในประเทศซาอุดีอาระเบียและยินดีใช้ผ้าไหมไทยในโอกาสสำคัญทางการทูตที่จะเกิดขึ้นต่อไป